श्रीरामनामसंकीर्तनम्
श्रीनाथे जानकीनाथे अभेदः परमात्मनि ।	
तथापि मम सर्वस्वः रामः कमललोचनः ॥	
ॐ श्रीरामचन्द्राय नमः ।	
	
                स्तवः	
वर्णानामर्थसङ्घानां रसानां छन्दसामपि ।	
मङ्गलानां च कर्तारौ वन्दे वाणीविनायकौ ॥ १॥	
भवानीशङ्करौ वन्दे श्रद्धाविश्वासरूपिणौ ।	
याभ्यां विना न पश्यन्ति सिद्धा स्वान्तःस्थमीश्वरम् ॥ २॥	
वन्दे बोधमयं नित्यं गुरुं शङ्कररूपिणम् ।	
यमाश्रितो हि वक्रोऽपि चन्द्रः सर्वत्र वन्द्यते ॥ ३॥	
सीतारामगुणग्रामपुण्यारण्यविहारिणौ ।	
वन्दे विशुद्धविज्ञानौ कवीश्वरकपीश्वरौ ॥ ४॥	
उद्भवस्थितिसंहारकारिणीं क्लेशहारिणीम् ।	
सर्वश्रेयस्करीं सीतां नतोऽहं रामवल्लभाम् ॥ ५॥	
यन्मायावशवर्ति विश्वमखिलं ब्रह्मादिदेवासुराः	
यत्सत्त्वादमृषैव भाति सकलं रज्जौ यथाहेर्भ्रमः ।	
यत्पादप्लवमेव भाति हि भवाम्भोधेस्तितीर्षावतां	
वन्देऽहं तमशेषकारणपरं रामाख्यमीशं हरिम् ॥ ६॥	
प्रसन्नतां या न गताभिषेकतस्तथा न मम्लौ वनवासदुःखतः ।	
मुखाम्बुजश्रीरघुनन्दनस्य मे सदास्तु सा मञ्जुलमङ्गलप्रदा ॥ ७॥	
नीलाम्बुजश्यामलकोमलाङ्गं सीतासमारोपितवामभागम् ।	
पाणौ महासायकचारुचापं नमामि रामं रघुवंशनाथम् ॥ ८॥	
मूलं धर्मतरोर्विवेकजलधेः पूर्णेन्दुमानन्ददं	
वैराग्याम्बुजभास्करं त्वघहरं ध्वान्तापहं तापहम् ।	
मोहाम्भोधरपुञ्जपाटनविधौ खेसम्भवं शङ्करं	
वन्दे ब्रह्मकुले कलङ्कशमनं श्रीरामभूपप्रियम् ॥ ९॥	
सान्द्रानन्दपयोदसौभगतनुं पीताम्बरं सुन्दरं 	
पाणौ बाणशरासनं कटिलसत्तूणीरभारं वरम् ।	
राजीवायतलोचनं धृतजटाजूटेन संशोभितं	
सीतालक्ष्मणसंयुतं पथिगतं रामाभिरामं भजे ॥ १०॥	
कुन्देन्दीवरसुन्दरावतिबलौ विज्ञानधामावुभौ 	
शोभाढ्यौ वरधन्विनौ श्रुतिनुतौ गोविप्रवृन्दप्रियौ ।	
मायामानुषरूपिणौ रघुवरौ सद्धर्मवन्तौ हितौ	
सीतान्वेषणतत्परौ पथिगतौ भक्तिप्रदौ तौ हि नः ॥ ११॥	
ब्रह्माम्भोधिसमुद्भवं कलिमलप्रध्वंसनं चाव्ययं	
श्रीमच्छम्भुमुखेन्दुसुन्दरवरे संशोभितं सर्वदा ।	
संसारामयभेषजं सुखकरं श्रीजानकीजीवनं 	
धन्यास्ते कृतिनः पिबन्ति सततं श्रीरामनामामृतम् ॥ १२॥	
शान्तं शाश्वतमप्रमेयमनघं निर्वाणशान्तिप्रदं	
ब्रह्माशम्भुफणीन्द्रसेव्यमनिशं वेदान्तवेद्यं विभुम् ।	
रामाख्यं जगदीश्वरं सुरगुरुं मायामनुष्यं हरिं 	
वन्देऽहं करुणाकरं रघुवरं भूपालचूडामणिम् ॥ १३॥	
केकीकण्ठाभनीलं सुरवरविलसद्विप्रपादाब्जचिह्नं 	
शोभाढ्यं पीतवस्त्रं सरसिजनयनं सर्वदा सुप्रसन्नम् । 	
पाणौ नाराचचापं कपिनिकरयुतं बन्धुना सेव्यमानं 	
नौमीड्यं जानकीशं रघुवरमनिशं पुष्पकारूढरामम् ॥ १४॥ 	
आर्तानामार्तिहन्तारं भीतानां भयनाशनम् ।	
द्विषतां कालदण्डं तं रामचन्द्रं नमाम्यहम् ॥ १५॥	
श्रीराघवं दशरथात्मजमप्रमेयं 	
सीतापतिं रघुकुलान्वयरत्नदीपम् ।	
आजानुबाहुमरविन्ददलायताक्षं 	
रामं निशाचरविनाशकरं नमामि ॥ १६॥	
वैदेहीसहितं सुरद्रुमतले हैमे महामण्डपे 	
मध्ये पुष्पक आसने मणिमये वीरासने संस्थितम् ।	
अग्रे वाचयति प्रभञ्जनसुते तत्त्वं मुनीन्द्रैः परं	
व्याख्यातं भरतादिभिः परिवृतं रामं भजे श्यामलम् ॥ १७॥	
	
         प्रार्थना	
नान्या स्पृहा रघुपते हृदयेऽस्मदीये 	
सत्यं वदामि च भवानखिलान्तरात्मा ।	
भक्तिं प्रयच्छ रघुपुङ्गव निर्भरां  मे 	
कामादिदोषरहितं कुरु मानसं च ॥	
ॐ श्रीसीतालक्ष्मणभरतशत्रुघ्नहनुमत्समेत	
श्रीरामचन्द्रपरब्रह्मणे नमः ॥	
	
      अथ संकीर्तनम् ।	
      बालकाण्डम्	
१॥ शुद्धब्रह्मपरात्पर राम ।	
२॥ कालात्मकपरमेश्वर राम ॥	
३॥ शेषतल्पसुखनिद्रित राम ।	
४॥ ब्रह्माद्यमरप्रार्थित राम ॥	
५॥ चण्डकिरणकुलमण्डन राम ।	
६॥ श्रीमद्दशरथनन्दन राम ॥	
७॥ कौशल्यासुखवर्धन राम ।	
८॥ विश्वामित्रप्रियधन राम ॥	
९॥ घोरताटकाघातक राम ।	
१०॥ मारीचादिनिपातक राम ॥	
११॥ कौशिकमखसंरक्षक राम ।	
१२॥ श्रीमदहल्योद्धारक राम ॥	
१३॥ गौतममुनिसम्पूजित राम ।	
१४॥ सुरमुनिवरगणसंस्तुत राम ॥	
१५॥ नाविकधावितमृदुपद राम ।	
१६॥ मिथिलापुरजनमोहक राम ॥	
१७॥ विदेहमानसरञ्जक राम ।	
१८॥ त्र्यम्बककार्मुकभञ्जक राम ॥	
१९॥ सीतार्पितवरमालिक राम ।	
२०॥ कृतवैवाहिककौतुक राम ॥	
२१॥ भार्गवदर्पविनाशक राम ।	
२२॥ श्रीमदयोध्यापालक राम ॥	
      अयोध्याकाण्डम्	
२३॥ अगणितगुणगणभूषित राम ।	
२४॥ अवनीतनयाकामित राम ॥	
२५॥ राकाचन्द्रसमानन राम ।	
२६॥ पितृवाक्याश्रितकानन राम ॥	
२७॥ प्रियगुहविनिवेदितपद राम ।	
२८॥ तत्क्षालितनिजमृदुपद राम ॥	
२९॥ भरद्वाजमुखनन्दक राम ।	
३०॥ चित्रकूटाद्रिनिकेतन राम ॥	
३१॥ दशरथसन्ततचिन्तित राम ।	
३२॥ कैकेयीतनयार्थित राम ॥	
३३॥ विरचितनिजपितृकर्मक राम ।	
३४॥ भरतार्पितनिजपादुक राम ॥	
      अरण्यकाण्डम्	
३५॥ दण्डकवनजनपावन राम ।	
३६॥ दुष्टविराधविनाशन राम ॥	
३७॥ शरभङ्गसुतीक्ष्णार्चित राम ।	
३८॥ अगस्त्यनुग्रहवर्धित राम ॥	
३९॥ गृध्राधिपसंसेवित राम ।	
४०॥ पञ्चवटीतटसुस्थित राम ॥	
४१॥ शूर्पणखार्तिविधायक राम ।	
४२॥ खरदूषणमुखसूदक राम ॥	
४३॥ सीताप्रियहरिणानुग राम ।	
४४॥ मारीचार्तिकृदाशुग राम ॥	
४५॥ विनष्टसीतान्वेषक राम ।	
४६॥ गृध्राधिपगतिदायक राम ॥	
४७॥ शबरीदत्तफलाशन राम ।	
४८॥ कबन्धबाहुच्छेदक राम ॥	
      किष्किन्धाकाण्डम्	
४९॥ हनुमत्सेवितनिजपद राम ।	
५०॥ नतसुग्रीवाभीष्टद  राम ॥	
५१॥ गर्वितवालिसंहारक राम ।	
५२॥ वानरदूतप्रेषक राम ॥	
५३॥ हितकरलक्ष्मणसंयुत राम ।	
      सुन्दरकाण्डम्	
५४॥ कपिवरसन्ततसंस्मृत राम ॥	
५५॥ तद्गतिविघ्नध्वंसक राम ।	
५६॥ सीताप्राणाधारक राम ॥	
५७॥ दुष्टदशाननदूषित राम ।	
५८॥ शिष्टहनूमद्भूषित राम ॥	
५९॥ सीतावेदितकाकावन राम ।	
६०॥ कृतचूडामणिदर्शन राम ॥	
६१॥ कपिवरवचनाश्वासित राम ।	
      युद्धकाण्डम्	
६२॥ रावणनिधनप्रस्थित राम ॥	
६३॥ वानरसैन्यसमावृत राम ।	
६४॥ शोषितसरिदीशार्थित राम ॥	
६५॥ विभीषणाभयदायक राम ।	
६६॥ पर्वतसेतुनिबन्धक राम ॥	
६७॥ कुम्भकर्णशिरच्छेदक राम ।	
६८॥ राक्षससङ्घविमर्दक राम ॥	
६९॥ अहिमहिरावणचारण राम ।	
७०॥ संहृतदशमुखरावण राम ॥	
७१॥ विधिभवमुखसुरसंस्तुत राम ।	
७२॥ खस्थितदशरथवीक्षित राम ॥	
७३॥ सीतादर्शनमोदित राम ।	
७४॥ अभिषिक्तविभीषणनत राम ॥	
७५॥ पुष्पकयानारोहण राम ।	
७६॥ भरद्वाजाभिनिषेवण राम ॥	
७७॥ भरतप्राणप्रियकर राम ।	
७८॥ साकेतपुरीभूषण राम ॥	
७९॥ सकलस्वीयसमानत राम ।	
८०॥ रत्नलसत्पीठास्थित राम ॥	
८१॥ पट्टाभिषेकालङ्कृत राम ।	
८२॥ पार्थिवकुलसम्मानित राम ॥	
८३॥ विभीषणार्पितरङ्गक राम ।	
८४॥ कीशकुलानुग्रहकर राम ॥	
८५॥ सकलजीवसंरक्षक राम ।	
८६॥ समस्तलोकाधारक राम ॥	
      उत्तरकाण्डम्	
८७॥ आगतमुनिगणसंस्तुत राम ।	
८८॥ विश्रुतदशकण्ठोद्भव राम ॥	
८९॥ सीतालिङ्गननिर्वृत राम ।	
९०॥ नीतिसुरक्षितजनपद राम ॥	
९१॥ विपिनत्याजितजनकज राम ।	
९२॥ कारितलवणासुरवध राम ॥	
९३॥ स्वर्गतशम्बुकसंस्तुत राम ।	
९४॥ स्वतनयकुशलवनन्दित राम ॥	
९५॥ अश्वमेधक्रतुदीक्षित राम ।	
९६॥ कालावेदितसुरपद राम ॥	
९७॥ आयोध्यकजनमुक्तिद राम ।	
९८॥ विधिमुखविबुधानन्दक राम ॥	
९९॥ तेजोमयनिजरूपक राम ।	
१००॥ संसृतिबन्धविमोचक राम ॥	
१०१॥ धर्मस्थापनतत्पर राम ।	
१०२॥ भक्तिपरायणमुक्तिद राम ॥	
१०३॥ सर्वचराचरपालक राम ।	
१०४॥ सर्वभवामयवारक राम ॥	
१०५॥ वैकुण्ठालयसंस्थित राम ।	
१०६॥ नित्यानन्दपदस्थित राम ॥	
१०७॥ राम राम जय राजा राम ।	
१०८॥ राम राम जय सीता राम ॥	
	
       भजनम्	
भयहर मङ्गल दशरथ राम ।	
जय जय मङ्गल सीता राम ॥	
मङ्गलकर जय मङ्गल राम ।	
सङ्गतशुभविभवोदय राम ॥	
आनन्दामृतवर्षक राम ।	
आश्रितवत्सल जय जय राम ॥	
रघुपति राघव राजा राम ।	
पतितपावन सीता राम ॥	
	
       स्तवः	
कनकाम्बर कमलासनजनकाखिलधाम ।	
सनकादिकमुनिमानससदनानघ भूम ॥	
शरणागतसुरनायकचिरकामित काम ।	
धरणीतलतरण दशरथनन्दन राम ॥	
पिशिताशनवनितावधजगदानन्द राम ।	
कुशिकात्मजमखरक्षण चरिताद्भुत राम ॥	
धनिगौतमगृहिणीस्वजदघमोचन राम ।	
मुनिमण्डलबहुमानित पदपावन राम ॥	
स्मरशासनसुशरासनलघुभञ्जन राम ।	
नरनिर्जरजनरञ्जन सीतापतिराम ॥	
कुसुमायुधतनुसुन्दर कमलानन राम ।	
वसुमानितभृगुसम्भवमदमर्दन राम ॥	
करुणारसवरुणालय नतवत्सल राम ।	
शरणं तव चरणं भवहरणं मम राम ॥	
	
       श्रीरामप्रणामः	
आपदामपहर्तारं दातारं सर्वसम्पदाम् ।	
लोकाभिरामं श्रीरामं भूयो भूयो नमाम्यहम् ॥	
रामाय रामचन्द्राय रामभद्राय वेधसे ।	
रघुनाथाय नाथाय सीतायाः पतये नमः ॥	
	
       श्रीहनुमत्प्रणामः	
अतुलितबलधामं स्वर्णशैलाभदेहं	
दनुजवनकृशानुं ज्ञानिनामग्रगण्यम् ।	
सकलगुणनिधानं वानराणामधीशं	
रघुपतिवरदूतं वातजातं नमामि ॥ १॥	
गोष्पदीकृतवाराशिं मशकीकृतराक्षसम् ।	
रामायणमहामालारत्नं वन्देऽनिलात्मजम् ॥ २॥	
अञ्जनानन्दनं वीरं जानकीशोकनाशनम् ।	
कपीशमक्षहन्तारं वन्दे लङ्काभयङ्करम् ॥ ३॥	
उल्लङ्घ्य सिन्धोः सलिलं सलीलं यः शोकवह्निं जनकात्मजायाः ।	
आदाय तेनैव ददाह लङ्कां नमामि तं प्राञ्जलिराञ्जनेयम् ॥ ४॥	
मनोजवं मारुततुल्यवेगं जितेन्द्रियं बुद्धिमतां वरिष्ठम् ।	
वातात्मजं वानरयूथमुख्यं श्रीरामदूतं शिरसा नमामि ॥ ५॥	
आञ्जनेयमतिपाटलाननं काञ्चनाद्रिकमनीयविग्रहम् ।	
पारिजाततरुमूलवासिनं भावयामि पवमाननन्दनम् ॥ ६॥	
यत्र यत्र रघुनाथकीर्तनं तत्र तत्र कृतमस्तकाञ्जलिम् ।	
वाष्पवारिपरिपूर्णलोचनं मारुतिं नमत राक्षसान्तकम् ॥ ७॥	
	
इति अष्टोत्तरशतनामरामायणं समाप्तम् ।